KYK: Switsers kan Federer nou in hul sak druk | Netwerk24
03 Desember 2019 09:52
Roger Federer-aanhangers in sy tuisland, Switserland, waar hy as 'n nasionale held beskou word, kan dié tennislegende nou in hul sakke ronddra.
Die Switsers het Dinsdag 'n muntstuk gedruk wat Federer uitbeeld waar hy 'n handrughou slaan.
Dit is die eerste keer in die geskiedenis dat die land só hulde bring aan 'n persoon wat nog lewe.
Federer (38) het 'n video wat wys hoe die nuwe munte gedruk word op Twitter gedeel en Switserland bedank vir die "ongelooflike eer en voorreg".
So lyk die Roger Federer-gedenkmuntstuk. Foto: Swissmint
Die beperkte uitgawe Sfr20 silwer muntstuk is vir vooraf verkope tot 19 Desember op Swissmint se webtuiste te koop en net 55 000 stukke gaan aanvanklik gedruk word.
"Roger Federer se sportprestasies, sy welsynswerk, sy gemaklike persoonlikheid en sy toeganklikheid het Swissmint laat besluit om aan hom hulde te bring met hierdie Sfr20 silwer muntstuk. Dit is die eerste keer dat Swissmint hierdie eer aan 'n persoon wat nog lewe betoon," sê 'n woordvoerder van Swissmint, berig Skysports.
Daar word ook volgende jaar nog muntstukke uitgereik om Federer te vereer. In Mei word 'n Sfr50 goue munstuk met 'n nuwe ontwerp verwag.
Luidens die Vereniging van Beroepstennisspelers (ATP) se webtuiste het Federer derde geëindig in die 2019-eindjaar-ranglys. Dit was die 15de jaar wat hy in die topdrie geëindig het.
. @rogerfederer on instagram
Thank you Switzerland????and Swissmint for this incredible honour and privilege. ?? pic.twitter.com/yiQ4bfZETv
— SteakRF ??+3?? (@SteakWang) December 2, 2019
* Federer se landgenoot en voormalige tennisster Martina Hingis het intussen voorspel dat hy in 2020 'n 21ste Grand Slam-kroon sal verower.
Federer het in Januarie 2018, by die Australiese Ope, laas 'n Grand Slam-titel gewen, maar het so byna vanjaar titel nr. 21 op Wimbledon ingepalm.
Hy het daar twee wedstrydpunte deur sy vingers laat glip in 'n epiese eindstryd teen Novak Djokovic.
Baie kenners meen dit was die beste Grand Slam-eindstryd van álle tye.
Hingis glo Federer se oorwinning oor Djokovic in die ATP-jaareindtoernooi verlede maand sou hom baie selfvertroue gegee het.
"Hy (Federer) dink seker nog baie aan daardie Wimbledon-eindstryd, maar hy het by die ATP-eindtoernooi op 'n manier wraak geneem.
"Hy weet hy is nog daartoe in staat om Djokovic te klop.
"Dit sal sielkundig baie help. Ek dink steeds hy is een van die groot gunstelinge by Wimbledon," het Hingis gesê.